پاکستان به د جون پورې د اېف ای ټي اېف په خړنوملړ کې وي
د ترهګرو د مالي سرچینو او د پېسو د غېرقانوني انتقال د هلو ځلو د څار نړيوالې ادارې (فنانشل اېکشن ټاسک فورس) فېصله کړې چې پاکستان به د جون ۲۰۲۰م پورې په خړ نوملړ کې وي. پاکستان په کال ۲۰۱۸م کې په دغه نوملړ کې اچول شوی ؤ.
کراچۍ — اېف ای ټي اېف ويلي پاکستان په ځينو سپارښتنو پرمختګ کړی خو اوس هم ورته په ځينو کار کول پاتې دي. نړيوالې ادارې په خپله اعلاميه کې ویلي دي پاکستان په نهه سپارښتنو عمل کړی دی. اېف ای ټي اېف د پاکستان لخوا د ۲۷ نکاتو په عملي پلان د اخيستل شوؤ ګامونو جاج اخيستی او په دغه اړه شوي اقدامات يې ستايلي دي. خو ادارې ويلي پاکستان ته په دغه اړه نور ګامونه اخيستل اړين دي، ځکه د پاکستان د جون د مياشتې پورې په خړ نوملړ کې د ساتلو پرېکړه شوې ده. د روانې مياشتې په سر کې داسې خبرونه مخې ته راغلي چې د پاکستان د وزيراعظم د ماليې د مشاور عبدالحفيظ شېخ په مشرۍ غونډه کې پرېکړه شوې چې د روان کال جون د میاشتې پورې به پاکستان د ترهګرۍ د مخنيوي، د ترهګر ګرځول شوؤ کسانو يا تنظيمونو ته د سزا ترڅنګ به په نورو قوانينو کې د نړیوال معیار ترمخه بدلون کولی شي. ويل شوي ؤ د پاکستان برني اېوان سېنېټ د اېف ای ټي اېف د شرطونو پوره کولو په تړاؤ دوه قانوني مسودې هم منظورې کړي دي. پاکستان دغه پرېکړه په داسې حال کې کړې چې پاکستان د اېف ای ټي اېف د خړنوملړ څخه ويستلو کې د امریکا نه مرسته غوښتې ده. له دغې وړاندې د پاکستان په سفر د سويلي اسيا دپاره د امریکا د بهرنيو چارو مرستيالې اېلس وېلز ويلي ؤ، "پاکستان دې د ترهګرۍ د مالي مرستو او غېر قانوني پېسو د وړو راوړو د څار نړیوالې ادارې (اېف ای ټي اېف) او نړيوالې ورورولۍ سره کړې ژمنې پوره کړي". هغې ويلي ؤ د پاکستان دغه هڅې ستایي چې د ترهګرۍ په اړوند د مالي مرستو د زمه وارو پوره کولو په لړ کې يې کړي دي. خو د اېف ای ټي اېف د خړ نوملړ څخه د پاکستان د نوم ويستو په تړاو د امریکايي مرستو په اړوند وېلز ویلي د اېف ای ټي اېف غوښتنې تکنيکي دي او "امريکا د غېر قانونه پېسو لېږلو رالېږلو او ترهګرۍ د مالي مرستو د مخنيوي په لړ کې د پاکستان مرستې ته تياره ده". هغې ويلي ؤ پاکستان دې په ملک دننه د ټولو تندلارو ډلو پرضد بې طرفه عملیات وکړي.